[Video] Dié Kersadvertensie roer die hartsnare‘n Skermskoot uit die video Die Heathrow-lughawe in Londen het pas sy jaarlikse Kersadvertensie bekendgestel en dié advertensie beloof om die hartsnare te roer, nostalgie aan te wakker en om jou in die Kersluim te plaas. Dié lughawe het Edward en Doris Bair al verlede jaar aan kykers bekendgestel – maar dié jaar vertel die advertensie die storie van hul huwelik van 50 jaar. Die twee minuut lange advertensie neem die kykers op ŉ nostalgiese reis en vertel hoe dié twee die eerste keer op die einste lughawe ontmoet het. Hul eerste ontmoeting was juis op ŉ British Airways-vlug in 1967. Edward was ŉ passasier en Doris was ŉ vlugkelnerin. Die kykers sien deur die loop van die video hoe die twee – wat later ŉ egpaar met kinders en toe ook kleinkinders word – keer op keer weer op die lughawe ontmoet ná ŉ sakebesoek of ŉ besoek aan die familie. Ross Baker, die regisseur van die advertensie, sê dié karakters verskyn vanjaar weer in Heathrow se Kersadvertensie op aandrang van kykers wêreldwyd. “Ons passasiers sê gereeld daar is nie ŉ lekkerder gevoel as om in die arms van jou geliefde te wees vir Kersfees nie. Ons wou hê die advertensie moet juis dié gevoel vasvang en mense opgewonde maak om hul vriende en familie oor die Kerstyd by hulle te verwelkom,” het hy gesê. Die 2016 Kersadvertensie met Edward en Doris het bykans 6 miljoen trefslae gekry. Die jongste advertensie is Maandag bekendgestel en is reeds bykans 200 000 keer gekyk.